पूंजीपतियों के लाभ पहुंचाने के लिए बनाए गए काले कानून : चौटाला
पलवल। कृषि कानूनों के खिलाफ इनेलो ने विरोध प्रदर्शन किया। सरकार पर किसान विरोधी होने का आरोप लगाते हुए जमकर नारेबाजी की। लघु सचिवालय तक जुलूस निकालकर राष्ट्रपति के नाम एडीसी को ज्ञापन सौंपा। प्रदर्शन का नेतृत्व इनेलो विधायक अभय चौटाला के बेटे अर्जुन चौटाला ने किया। संचालन जिलाध्यक्ष अजीत सिंह बॉबी ने किया।
अर्जुन चौटाला ने कहा कि कृषि सुधार के नाम पर सरकार द्वारा बनाए गए तीनों कानून किसान विरोधी हैं। सबसे बड़ी पीड़ा तो यह है कि जननायक चौधरी देवीलाल के परिवार के सदस्य भी सरकार की मदद कर रहे हैं। इन काले कानूनों का तब तक विरोध किया जाएगा, जब तक सरकार इनको वापस नहीं ले लेती। सरकार ने पूंजीपतियों को लाभ पहुंचाने तथा किसानों की मेहनत पर डाका डालने के लिए काला कानून बनाया है। इन कानूनों से किसान, मजदूर, मेहनतकश, कमेरा, व्यापारी सब परेशान है।
चौटाला ने कहा कि सरकार के काले कानूनों का बदला बरोदा उपचुनाव में लिया जाएगा। किसान की कमर नहीं टूटने नहीं दी जाएगी। इनेलो पार्टी किसानों को सहारा देने का काम करेगी। चौधरी देवी लाल की नीतियों का अनुसरण करते हुए उनकी पालना की जाएगी। प्रदेश में इनेलो सरकार आने पर किसानों के कर्ज माफ किए जाएंगे। किसानों पर हुई लाठी चार्ज इस सरकार के लिए घातक साबित होगी।
प्रदर्शन में देवेंद्र सिंह चौहान, महावीर सिंह चौहान, महेंद्र चौहान, बच्चू सिंह तेवतिया, अशोक कुमार शर्मा, जवाहर सिंह डागर, सत्ते पहलवान, उदयवीर सहरावत, रानी रावत, रामपाल लीखी सहित अन्य कार्यकर्ताओं ने हिस्सा लिया।